Tydbestuur is belangrik vir gesonde werk en gesonde werknemers - Solidariteit GildesSolidariteit Gildes Tydbestuur is belangrik vir gesonde werk en gesonde werknemers - Solidariteit Gildes
Tuis / Ambagte / Tydbestuur is belangrik vir gesonde werk en gesonde werknemers
As professionele ambagsman of -vrou wat aan die voorpunt van tegniese beroepe staan, gebeur dit dikwels dat jy en jou kollegas langer werksure en selfs nie-standaardwerksure moet trotseer. Hoewel nagskofte nie deur die meeste werknemers verkies word nie, gebeur dit wel dat daar daagliks of van tyd tot tyd nagskof of alternatiewe skoftye gewerk moet word om ekstra of agterstallige werk in te haal.
Nie net is sulke skofte ongesond vir werknemers nie, maar dit hou ook veiligheidsrisiko's vir die werkplek in. Die gevolge van lang of nie-standaardwerksure is nie beperk tot individuele werknemers nie, maar raak ook hul gesinne en die breë samelewing. Gereelde lang werksure kos ondernemings aansienlik meer geld, veral as daar ongelukke in die werkplek plaasvind.
Sommige industrieë of beroepe kan nie anders as om staat te maak op werknemers wat in skofte verdeel word nie bloot as gevolg van die werkslading of die aard van die werk en die omstandighede waarin die werk plaasvind.
Dit is egter belangrik om elke werknemer wat skofte, oortyd of nie-standaardure werk, die geleentheid te gun om te leer hoe om elke oomblik by die werk optimaal te benut sodat hulle fisiese en geestelike gesondheid nie daaronder lei nie. Dit is ook voordelig vir die werkgewer omdat gesonde werknemers meer produktief is en meer bevrediging in die uitvoer van hul daaglikse take ondervind.
Daar is deesdae meer bewyse wat toon dat gereelde lang of nie-standaardwerksure nadelige gevolge vir menslike gesondheid en veiligheid in die werkplek het. Navorsing dui daarop dat gereelde lang werksure beide korttermyn- en langtermyn- negatiewe effekte het en dat dit tot verhoogde fisiologiese reaksies soos hoër vlakke van spanning, moegheid en slaapsteurnis kan lei.
Navorsing dui ook daarop dat dit tot ongesonde leefstylgewoontes soos rook, alkoholmisbruik, onreëlmatige eetgewoontes en ook 'n gebrek aan oefening aanleiding kan gee, wat oor die lang termyn gesondheidsprobleme soos kardiovaskulêre siektes, gastro-intestinale en reproduktiewe versteurings, spier- en skeletversteurings, chroniese infeksie en geestesongesteldhede tot gevolg kan hê.
Dit sal dus voordelig wees indien werkgewers werknemers leer en toerus oor hoe hulle hul tyd by die werk kan bestuur om optimale produksie te lewer sonder om hulle eie gesondheid of werk in gedrang te plaas.
Solidariteit se Ambaggilde het 'n paar wenke saamgestel wat werknemers wat lang ure moet werk, kan benut om hul uitsette en produksie te verhoog en terselfdertyd uitbranding te voorkom. Werkgewers kan ook hierby baat vind omdat die implementering van hierdie wenke onnodige ongelukke in die werkplek kan voorkom, geld kan spaar en ook hul produksie verhoog.
Hoe kan werknemers egter hul tyd optimaal bestuur sonder om hulself of hul loopbane in gedrang te plaas?
Begin elke dag met 'n plan. Dit gebeur maklik dat 'n mens ronddwaal en wonder wat jy volgende kan verrig, maar dit mors egter tyd. Om dié rede is dit beter om vooruit te beplan.
Vandag se beplanning word reeds gister gedoen – bestee die laaste 15 minute van jou werksdag deur voor te berei vir môre. Maak 'n lys van die belangrikste dinge wat die volgende dag afgehandel moet word.
Die oggend voor jy begin werk – maak 'n lys van die belangrikste take en begin met die take wat die meeste produktiwiteit verg.
Wees georganiseerd en pak een taak op 'n slag aan
Om ongeorganiseerd te wees verkwis kosbare tyd. Die gemiddelde werknemer in die VSA bestee 2,5 dae per jaar daaraan om na gereedskap te soek waarmee spesifieke take verrig moet word. Dit kos maatskappye 'n klomp geld om verlore of misplaaste gereedskap te vervang.
Dit kan verhoed word deur beter organisering. Skep 'n werkstasie waar elke stuk gereedskap 'n plek het waar dit veilig gestoor kan word. Deur een taak op 'n slag aan te pak sorg jy dat slegs die nodigste gereedskap gebruik word. Moet ook nie jou gereedskap aan kollegas uitleen nie en indien jy dit wel doen, sorg dat jy dit terugkry. Sorg ook dat jou werkstasie aan die einde van die dag skoon is voordat jy die werk verlaat. Op die wyse sorg jy dat jy die dag van môre weer op 'n skoon en vars noot kan begin.
'n Skoon werkstasie verhoed ook dat onnodige ongelukke plaasvind.
Jy is nie perfek nie
Hoë standaarde is goed en nodig in die werkplek, maar om 'n perfeksionis te wees is ongesond. Indien jy perfeksionisties optree, sal geen taak ooit goed genoeg gedoen word nie en dit kan ook beteken dat jy telkemale na dieselfde taak sal terugkeer. Dit sal lei tot 'n onproduktiewe dag waarin te min bereik word.
Doen jou bes en verbeter wel waar dit regtig nodig is en beweeg aan.
Jy gaan sukkel om jou tyd optimaal te benut indien jy nie leer hoe en wanneer om nee te sê nie. Net jy sal regtig weet waarvoor jy tyd het, en wanneer jy op 'n spesifieke tydstip ander belangriker of genoeg werk het, moet jy nie huiwer om nee te sê nie.
In plaas daarvan om baie take op een slag aan te pak, moet jy minder take aanpak wat min of geen waarde bied nie. Onthou die 80/20 reël – 80% van jou produksie kom van 20% van jou insette. Werk daarvolgens.
Sorg dat werknemers almal ooreenstemmend opgelei is
'n Hele stelsel of dag se werk kan tot stilstand kom indien almal nie al die werk of take wat verrig moet word, kan doen nie. Indien slegs een of enkele werknemers sekere take kan verrig, moet die werknemers met die vaardighede baie oortyd werk om al die werk te voltooi. Nie net kos dit onnodige geld nie, maar dit stel ook jou beste werknemers bloot aan uitbranding.
Die eweredige verspreiding van verantwoordelikhede en spesialisvaardighede onder die hele span is 'n ander manier om oortyd te verminder. In plaas daarvan om op een vaardige werknemer te vertrou, moet ander spanlede opgelei word om saam aan die werkslading te help dra.